東湖行
作者：釋善珍
朝代：宋

paragraphs: 湖埆埆，泥駮駮，千夫萬夫鉏剝剝。
菰蒲濛濛深復鑿，湖水渾黄車漉漉。
朝車暮鑿聲不已，土山矗矗黄埃裏。
山成蕢土不知幾，上頭望見滄海水。
我疑神山海外八萬里，山憑鰲戴無根蔕。
陽侯潜乘鰲力瘁，夜半負走倦復置。
鼓紞紞，湖邊市。
騮馬嘶，使君至。
使君一犒炙千牛，酒舁銀甕糟成丘。
工出農隙財出州，民肥官瘠農知不。
君不見淮水頭，田荒白骨無人收。
僧廬箕歛供防秋，健胡長戈舂爾喉。
使君告爾農，汝今一勞永不憂，汝今一勞永不憂。